ปัจจัยที่ใช้ดูเศรษฐกิจ วิธีคิดแบบบ้านๆ
เหล่าผู้คนไม่ว่าจะเป็นประชาชนทั่วไป นักธุรกิจ พ่อค้าแม่ขาย นักการค้า นักอุตสาหกรรม นายธนาคาร คณะรัฐบาล และอื่นๆ อีกมากมาย
3 พ.ย. 2557

เหล่าผู้คนไม่ว่าจะเป็นประชาชนทั่วไป นักธุรกิจ พ่อค้าแม่ขาย นักการค้า นักอุตสาหกรรม นายธนาคาร คณะรัฐบาล และอื่นๆ อีกมากมาย ต่างใจจดใจจ่อ เอาใจช่วย ให้ข้อคิดเห็นแนะนำ รวมทั้งลงมือทำในหลายมาตรการ เพื่อให้ภาวะเศรษฐกิจของไทยเราจุดติดและหลุดจากภาวะชะลอตัว หรือในภาษาชาวบ้านคือมันซึมๆ อืดๆ ไม่มีความคึกคัก กลับมาอยู่ในร่องในเส้นทางตามศักยภาพที่มันควรจะเป็น ความหวาดกลัวที่ว่าเศรษฐกิจไทยจะถึงขั้นถดถอย หรือหยุดนิ่งนั้นมีโอกาสเกิดขึ้นได้น้อยมาก
ผมเองได้ติดตามข่าวสารจากผู้รู้ นักวิชาการ เพื่อสอบถามตรงๆ ว่า จากข้อมูลข่าวสารที่ออกมานั้น หากเราเป็นเพียงคนติดตามภาวะเศรษฐกิจไทยในวงนอกแล้ว เราควรจะดูจากเงื่อนไข หรือปัจจัยอะไรที่จะ เป็นตัวบอกว่าเศรษฐกิจเราดีขึ้น หรือยังไม่ดีขึ้น ก็ได้ รับคำตอบมาบ้าง ผมจึงได้รวบรวมมาลองนำเสนอกับท่านผู้อ่านเพื่อคิดตาม เพื่อการหาความจริงว่ามันเป็นเช่นนั้นหรือไม่ ข้อมูลที่เราควรจะดูอาการของเศรษฐกิจมีดังนี้
1.มีการเก็บภาษีมูลค่าเพิ่มได้มากขึ้นหรือไม่ ข้อนี้มันสะท้อนการจับจ่ายใช้สอย
2.มีการซื้อสินค้าคงทน เช่น รถยนต์ มอเตอร์ไซค์ เพิ่มขึ้นลดลงหรือไม่
3.รายได้ภาคเกษตรที่สะท้อนมาจากราคาพืชผลการเกษตรมีการเพิ่มขึ้นหรือไม่ เพราะถ้าราคาดีเกษตรกรก็จะมีรายได้มากขึ้น การจับจ่ายใช้สอยก็จะมากตาม
4.ดัชนีความเชื่อมั่นของผู้บริโภคเพิ่มขึ้นหรือไม่ มันสะท้อนมุมมองในอนาคตและความคิดที่จะใช้จ่าย กล้าที่จะใช้จ่ายในระยะต่อไป
5.ตัวเลขการนำเข้าวัตถุดิบ และสินค้าขั้นกลาง เพื่อเอามาผลิตตามคำสั่งซื้อที่ได้รับมาเพิ่มขึ้นหรือไม่ ถ้ามีเพิ่มก็แสดงว่า คนที่ผลิตก็มั่นใจที่จะผลิตออกไป ถ้ายังไม่มั่นใจก็ยังไม่นำเข้า ขายสินค้าคงคลัง หรือสต๊อกออกไปก่อน 
6.ยอดขายของบะหมี่กึ่งสำเร็จรูป มียอดขายเพิ่มขึ้นมากมั้ย ถ้ามากแสดงว่า คนประหยัด หรือกินใช้อย่างกระเบียดกระเสียรใช่หรือไม่
7.ยอดการซื้อขายขยะ เพิ่มมากหรือไม่ คึกคักหรือไม่ ถ้ามากมันแสดงความคึกคักของธุรกิจ ธุรกรรม ได้หรือไม่
ตัวผมเองชอบใช้วิธีการสอบถามและเช็กความเห็นจากคนขับ Taxi ว่ารายได้ดีหรือไม่ มีคนขึ้น หรือใช้บริการมากขึ้นหรือไม่ เพราะถ้ามากขึ้นมันอาจสะท้อนความมีเงินที่มากขึ้นของผู้คนได้หรือไม่
ความรู้ ข้อมูล ที่ผมเอามาลองเสนอครั้งนี้ก็อยากให้ทุกท่านลองนำไปคิดต่อนะครับ ถือว่าเป็นการหัดดูข้อมูลแบบเศรษฐกิจที่คิดแบบบ้านๆ ครับ